作者：晁补之
词牌/韵律：安公子

paragraphs: 少日狂游好。
阆苑花间同低帽。
不恨千金轻散尽，恨花残莺老。
命小辔、翩翩随处金尊倒。
从市人、拍手拦街笑。
镇琼楼归卧，丽日三竿未觉。
迷路桃源了。
乱山沈水何由到。
拨断朱弦成底事，痛知音人悄。
似近日、曾教青鸟传佳耗。
学凤箫、拟入烟萝道。
问刘郎何计，解使红颜却少。